Skeidsregters nie ‘normaal’, sê Kyrgios | Netwerk24
12 Januarie 2019 17:11
Die Australiese tennisspeler Nick Kyrgios is bekend vir sy manewales op die baan, maar Saterdag het hy selfs ’n trappie verder gegaan deur te bevraagteken hoe enigiemand ’n skeidsregter kan word.
Nick Kyrgios die afgelope week tydens ’n oefening ter voorbereiding van die Australiese Ope. Foto: Getty Images
Kyrgios (23) het in sy loopbaan as professionele speler reeds duisende dollars aan boetes opgedok vir sy swak gedrag soos vloekery, wat hom in onguns gebring het by skeidsregters.
Eers het die Aussie gesê hy vind dit “snaaks” dat enigiemand ’n skeidsregter sal word, toe sê hy hy verstaan hulle is “normale mense” wat die beste doen wat hulle kan.
“Wanneer ek hulle (skeidsregters) van die baan af raakloop, lag ek as ek verby hulle stap. Hulle weet op die baan gebeur dinge. Maar weg van die baan is dit ’n snaakse loopbaan om te volg.
“Persoonlik sal ek nooit ’n skeidsregter word nie, want ek sal nie daarvan hou as iemand soos ekself myself vir twee en ’n halfuur teister nie. Maar ek neem aan iemand moet dit doen,” het Kyrgios gesê.
Hy kom in die eerste ronde van die Australiese Ope teen Milos Raonic van Kanada te staan. – Reuters
Meer oor: Tennis | Skeidsregters | Nick Kyrgios | Austrailian Open
Aussie Nick Kyrgios kry berading
KYK: Kyrgios kry weer stry met beampte